PREDKLADACIA SPRÁVA
 

Na základe ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa článku 32 Legislatívnych pravidiel vlády Slovenskej republiky Ministerstvo cestovného ruchu a športu Slovenskej republiky (ďalej len ,,ministerstvo športu“) predkladá 
na medzirezortné pripomienkové konanie návrh poslanca Národnej rady Slovenskej republiky Pavla Ľuptáka na vydanie zákona, ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 303/2024 Z. z. o Fonde na podporu cestovného ruchu (tlač 1479) (ďalej len ,,poslanecký návrh“).

Ministerstvo športu k poslaneckému návrhu uvádza nasledovné:

Všeobecne

Cieľom poslaneckého návrhu je najmä reagovať na problémy aplikačnej praxe a zefektívniť čerpanie finančných prostriedkov z Fondu na podporu cestovného ruchu a Fondu na podporu športu. Návrhom zákona sa upravujú a prerozdeľujú kompetencie jednotlivých orgánov oboch fondov, upravuje sa vymenúvanie, odvolávanie a odmeňovanie členov orgánov fondov a tiež sa upravuje proces posudzovania žiadostí o poskytnutie príspevku na projekt podpory športu, resp. projekt podpory cestovného ruchu. Cieľom poslaneckého návrhu je zefektívniť čerpanie finančných prostriedkov z oboch fondov úpravou procesu posudzovania žiadostí o poskytnutie príspevku na projekt a jednoznačným prerozdelením kompetencií jednotlivých orgánov participujúcich na tomto posudzovaní.

Stanovisko

Ministerstvo športu zaujíma k poslaneckému návrhu nasledovné stanovisko:

Ministerstvo športu považuje návrh zákona za opodstatnený, keďže reaguje na poznatky z aplikačnej praxe a sleduje zefektívnenie čerpania finančných prostriedkov z oboch fondov. Rozšírenie účelu Fondu na podporu športu o podporu vedy, výskumu a vzdelávania v oblasti športu vytvára predpoklady pre systematický rozvoj odborných kapacít v športe, podporu inovácií, aplikovaného výskumu a celoživotného vzdelávania športových odborníkov. Zároveň prispeje k zvyšovaniu konkurencieschopnosti slovenského športu a k profesionalizácii športového prostredia. Ministerstvo športu podporuje aj navrhované zmeny v oblasti vnútorného riadenia oboch fondov, vrátane úprav kompetencií jednotlivých orgánov a posilnenia operatívneho riadenia. Tieto opatrenia vytvárajú predpoklady na pružnejšie fungovanie oboch fondov pri zachovaní princípov transparentnosti, hospodárnosti a efektívnosti nakladania s verejnými prostriedkami.

Ministerstvo športu k predloženému návrhu uplatňuje nasledovné pripomienky:

1. V čl. I bodoch 5, 18, 22 a 24 odporúčame na začiatok citácie nového písmena alebo odseku uviesť označenie tohto písmena alebo odseku.

2. V čl. I odporúčame za bod 22 vložiť nový bod 23 a číslovanie nasledujúcich bodov primerane upraviť. 

Nový bod 23 odporúčame uviesť v nasledovnom znení:
„23. V § 21 ods. 4 prvej vete sa slová „schváleného správnou radou“ nahrádzajú slovom „fondu“.“.

Odôvodnenie k bodom 1 a 2: Legislatívno-technické pripomienky.

3. V čl. II bode 38 v § 12 odporúčame vypustiť označenie odseku 1 a v písm. a) vypustiť bodkočiarku a text za bodkočiarkou.

Odôvodnenie k bodu 3: Legislatívno-technická úprava a odstránenie duplicitnej úpravy s úpravou v bode 48 § 19 ods. 5 prvej vety. 

4. V čl. II odporúčame vypustiť bod 50 a číslovanie nasledujúcich bodov primerane upraviť.

Odôvodnenie k bodu 4: Odporúčame ponechať existujúcu úpravu o vrátení preplatku administratívneho poplatku.
5. V čl. II bode 51 odporúčame v § 20 ods. 3 za slová „výške 0,1 %“ vložiť slová „a najviac 1 000 eur“.

Odôvodnenie k bodu 5: Odporúčame ponechať horný limit výšky administratívneho poplatku.

Záver

Na základe vyššie uvedeného ministerstvo športu odporúča vláde Slovenskej republiky vysloviť s návrhom poslanca Národnej rady Slovenskej republiky Pavla ĽUPTÁKA na vydanie zákona, ktorým sa mení a dopĺňa zákon č. 310/2019 Z. z. o Fonde na podporu športu a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 303/2024 Z. z. o Fonde na podporu cestovného ruchu (tlač 1479) súhlas po zapracovaní pripomienok uvedených v stanovisku.
